Polisie ontplooi bykomende hulpbronne in Diepsloot   Betogers het buitebande gebrand (Foto: Guillem Sartorio, AFP) Die polisie sê hy is op hoë gereedheidsgrondslag en sal voortgaan om die situasie in Diepsloot noord van Johannesburg te monitor totdat wet en orde herstel is. ŉ Grootskaalse soektog is van stapel gestuur na die onbevestigde aantal verdagtes wat betrokke was by die moord op die 44-jarige Elvis Nyathi, ŉ Zimbabwiër wat vroeër die week deur vigilantes vermoor is. “Die polisie het Woensdagaand die gebied gepatrolleer toe hulle op die toneel afgekom het waar die verdagtes die oorledene aangeval en aan die brand gesteek het,” het kol. Athlenda Mathe, polisiewoordvoerder, gesê. Die groep verdagtes het glo voor die voorval van huis tot huis beweeg en beweer dat hulle na misdadigers soek en het glo op óf paspoorte óf geld aangedring. Die oorledene het glo uit sy huis gehardloop en die groep het hom agternagesit. ŉ Multidissiplinêre taakspan van speurders onder leiding van Mbuso Khumalo, adjunk provinsiale kommissaris vir misdaadopsporing in Gauteng, ondersoek die moord op Nyathi. Volgens Mathe het die bestuur van die SAPD sedertdien bykomende hulpbronne in die vorm van voertuie en beamptes gemobiliseer om pogings te versterk om die situasie in Diepsloot te stabiliseer na aanleiding van grootskaalse betogings wat vroeër die week in die gebied uitgebreek het oor hoë misdaadsyfers. “In hierdie stadium kan die polisie ook bevestig dat daar volgens rekords van die Diepsloot-polisie slegs vyf moorde van Woensdag 30 Maart tot Sondag 3 April aangemeld is. Hierdie moorde het voortgespruit uit afsonderlike onverwante voorvalle en ondersoeke is steeds aan die gang om die verdagtes in hegtenis te neem. Dit is strydig met sewe moorde wat in die media berig is.” Minister Bheki Cele het gemoedere in Diepsloot probeer kalmeer (Foto: Guillem Sartorio, AFP) Genl. Fannie Masemola, nuwe nasionale polisiekommissaris, en genl. Bheki Cele, minister van polisie, het Diepsloot die afgelope twee dae besoek in reaksie op die Diepsloot-gemeenskap se klagtes oor misdaad in die gebied en die daaropvolgende betogings. “Lede van die publiek word gewaarsku teen die aanhitsing van geweld en om reg in eie hande te neem. Die SAPD sal geen vorm van wetteloosheid duld nie. “Die nasionale kommissaris doen ŉ beroep op gemeenskappe in en om Diepsloot om saam met lede van die Suid-Afrikaanse Polisiediens te werk om die spoedige inhegtenisneming van kriminele en die vermindering van misdaad in die algemeen te verseker.”